**Minciuna**

*Emaanastasia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Minciuna

Minciuna are aripi fumegânde

La răsărit, la nord, dar şi la sud,

La vest şi la oricare om pătrunde

În bobul vorbei înflorit ori crud.

Minciuna are talpa zdrenţuită

Şi poale scurte prinse de genunchi,

Pe care printre vorbe şi-le-ntinde,

Apoi le strânge seara în mănunchi.

Minciuna are ifose de doamnă

Şi se arată mândră peste tot,

Lăsând în locul părăsit o toamnă

În care adevărul e un ciot.

Ea e unealtă scundă şi rotundă,

Şi e mai lată ca un topogan,

Pe-acolo vorba rea vrea să pătrundă

Din gura celui care ţi-e duşman.

Ea e un foc ce singur se-nteţeşte

Să ardă adevărul pe deplin,

Când omul bun minţind se preamăreşte

Descătuşând al inimii venin.

Minciuna niciodată nu se-ascunde...

Ea iese la raport precum un şef

Şi nu dă socoteală, nu răspunde,

Ci se cinsteşte după bunul chef,

Minciuna este unsă-ades cu miere

Şi trece-alunecând fără cusur,

Mai pură decât clipa care piere

Săltându-se din sufletul obscur.

E-atentă la orice cuvânt se-arată

Înălţător ori mai supus ca ea

Şi dacă e cumva contrariată,

Se-aprinde iute-arzând precum o stea.

Aripile-i rămân vii, fumegânde,

O-nalţă şi-o coboară grandios,

Lăsând în urma lor, dâre profunde,

De fum albastru, ‘n omul mincinos.